11. schôdza NR SR - 15.deň - B. popoludní
Dátum: 2012-12-19
Poslanec: Figeľ, Ján (KDH)
Druh vystúpenia: Vystúpenie v rozprave

27. Ďakujem pekne. Vážená pani podpredsedníčka, pán minister, ctené kolegyne, kolegovia, vyzerá, že SMER už má Vianoce. Slovensko má ešte len advent a toto dnešné rokovanie o dôležitom návrhu zákona aj finančne, aj hospodársky, ale aj politicky je ako keby ukážkou, kto si čo stráži alebo váži a kto tu dôsledne obhajuje verejný záujem. V tomto parlamente zaznelo slovo o majstrovstve v populizme z úst predsedu SMER-u dnes predsedu vlády. Marketing, ktorý je veľkým umením aj obchodu, aj v politike, v médiách, chyby bývalej koalície napomohli tomu, že s heslom - ľudia si zaslúžia istoty - SMER získal 44 % tých, ktorí hlasovať prišli. Vznikla vláda istôt, nielen heslo, že ľudia si zaslúžia istoty, ale aj subjekt, ktorý to garantuje. Vláda istôt, ktorá si zaradila do svojej zostavy dvojnásobok štátnych tajomníkov. Nedávno aj ďalšieho vicepremiéra pre tzv. veľké investície, aj keď nikto nevie aké a za čo. S podporou disciplinovaných 83 mandátov poslancov tu realizuje svoju politiku. My sme sa aj vtedy pýtali aj dnes, ktorí sú to tí ľudia, ktorí si zaslúžia istoty, kde je ten zoznam? A po ďalšie: aké istoty? Kde je ten recept, resp. program na istoty v živote aj spoločenskom, aj osobnom. Tu som sa pýtal ako predseda parlamentnej strany v máji pri prerokovaní programového vyhlásenia vlády, či to bude len vláda jednej strany, pretože tak to vyšlo z volieb, alebo holding finančných a ekonomických skupín. Odpoveď je stále jasnejšia. Vynára sa z hmly rétoriky, sľubov, ale hlavne vďaka konkrétnym postojom, návrhom a rozhodnutiam. Postupne, hlavne od leta, od augusta vláda istôt a hlavne aj na tejto schôdzi potvrdzuje, že to, čo sme tvrdili od začiatku, že to bude holding záujmových, finančných a ekonomických skupín, nie vláda istôt pre občanov, sa potvrdzuje. Štátny rozpočet, zákon roka a zákony, ktoré naň nadväzujú, potvrdzujú, nielen nereálnosť, ale aj škodlivosť, antisociálnosť opatrení. Na tejto schôdzi v priebehu posledných týždňov SMER schválil toľko konkrétnych zákonov, ktoré berú peniaze z peňaženiek všetkých ľudí na Slovensku, že to len potvrdzuje nie otázku, ale už odpoveď. Nie sú to istoty pre ľudí, ale pre niekoľkých a niektorých na zozname. Vyššie dane, vyššie odvody, vyššie poplatky, drahšie lieky, to všetko prichádza s novým rokom 2013. Pred pár hodinami sme si povedali, žiaľ, potravinová pomoc pre chudobných tohto roku a budúceho roku nebude. Mínus 10 mil. pre chudobných. Robert Fico veľmi marketingovo, veľmi falošne za vlády Ivety Radičovej vytýkal, že dehonestujeme chudobných. Nerobte z ľudí žobrákov! To bolo heslo, keď sa realizovala tá pomoc, ktorá už je za nami. Páni a dámy, ale faktúry za elektrinu aj pre tých chudobných pošlete. Faktúry, ktoré pôjdu vo forme príspevkov aj pre dotovaných producentov elektrickej energie, o ktorých rokujeme. Okolo 30 mil. ročne získajú práve vďaka tomuto zákonu tí, ktorí budú špeciálne posúdení a vybratí štátnym orgánom. Chcem aj na základe toho, čo Robert Fico tu ohlasoval a nie tak dávno, keď hovoril, že nerobte z ľudí žobrákov, vláde odkázať: pán minister, nerobte z ľudí ani žobrákov, ale ani hlupákov! Naopak, finančné ekonomické skupiny sa môžu tešiť aj na Vianoce, aj po Vianociach, pretože vláda si ich ošetruje a chráni. Pripravované vyvlastnenie zdravotných poisťovní, monopolizácia. To je istota vyplatenia budúcich ziskov aj v ťažkých rokoch. Práve prerokovávaný zákon o obnoviteľných zdrojov energie, to sú darčeky vlády Roberta Fica len pre finančnú skupinu Penta ohlásené v posledných mesiacoch. Robert Fico v jednej televíznej relácii ukázal denník s pekným titulkom, ktorý mu lahodil, lebo bolo o daniach pre veľké firmy. Ja chcem, pán minister, vám, pretože zastupujete aj premiéra, ukázať dnešné noviny, denník, ktorý píše, titulok je tak veľký, že netreba ani okuliare: "Smer ochráni zisky Penty." SMER ochráni zisky Penty. Priatelia, ako máme prezývať premiéra, ktorý si dovolil verejne a opakovane nazývať kolegu, bývalého ministra vlády Ivana Uhliarika Pentliarikom. Bolo to falošné, krivé. Už aj Penta verejne v tom istom denníku, pán minister, a oficiálne odkazuje vláde - zaujímavé - odkazuje vláde, že novela je zlá a rezort by ju mal stiahnuť. Pán minister, aby sa to zakrylo, tá súvislosť, tie obvinenia, tie podozrenia, tak je podaný pozmeňovák, ktorý neobmedzuje výkon technologicky, resp. energeticky, čo je ešte horšie riešenie, aby ste unikli z týchto obvinení dávate ešte horšie riešenie pre Slovensko. Pán minister, vy ste boli šéfom, prezidentom Asociácie zamestnávateľských zväzov a združení. Ako nezávislý ste vstúpili do vlády. Teraz tu sedíte nielen ako nezávislý, ale ako člen vlády jednofarebnej a zdá sa ako keby opustený. Okrem spravodajcu, ktorý je tu povinne sú tu len dvaja poslanci SMER-u. Vo vážnej veci, aj finančnej, aj politicky. Pán minister, hospodárska politika, ako viete, aj z vašej praxe by mala ponúkať efektívnu, striedmu politiku pre rast samotnej ekonomiky, hrubého domáceho produktu, zamestnanosti pre inovácie, súťaživosť, férové a atraktívne podnikateľské prostredie. Aká je však realita alebo nastupujúci trend? Stimuly - po prvýkrát v moderných dejinách Slovenska - na udržanie zamestnanosti v niektorých firmách, selektívna dotačná politika, len pre niektorých, selektívne vyberaných, len pre vyvolených. Navyšovanie dotácii v energetike, ktorú rétoricky naháňate osobitnými odvodmi a kdečím, ale v skutočnosti im plánujete veľmi pohodlné prostredie do budúcnosti. Narúšanie transparentnej hospodárskej súťaže, vyvlastňovanie, protiústavné opatrenia, napríklad, ktoré nás naháňajú teraz z prvej Ficovej vlády, dobiehajú nás, odchody firiem, investorov zo Slovenska. Čo to tu presadzujete? Na Vianoce, teraz v chvate, narýchlo. Prečo skrátené konanie? Aké a komu hrozia škody? Slovensku nie. Možno budúce ušlé zisky, ktoré chcete garantovať. Pán minister, ten návrh nevznikal u vás. Prečo ho obhajujete? Aj váš hovorca potvrdil, že to vzniklo u pána Holjenčíka na úrade pre reguláciu. Tento návrh, pán minister, je proti programovému vyhláseniu vlády, za ktoré tu hlasovalo 83 momentálne neprítomných poslancov SMER-u. Proti programu vlády, a toto je o dvojtvárnosti. Lebo program hovoril, že bude podporovať väčší podiel produkcie energií z domácich zdrojov. Pán minister, ja vám chcem tak chlapsky povedať, majte odvahu a majte statočnosť, stiahnite tento návrh z rokovania, pretože tým prejavíte svoju skutočnú nezávislosť, ale aj statočnosť. Slovensko nepotrebuje takéto vianočné dary. Ani bohatým sa vraj nepáčia. Tak načo? Cui bono? Komu to má slúžiť? Dámy a páni, napriek účinnej a úspešnej volebnej rétorike, lepšie povedané, volebnej pretvárke SMER-u o inom strane, o inom predsedovi sa SMER vracia k svojej tradičnej a osvedčenej praxi. Ohýbanie zákonov, nerešpektovanie dohôd, skutočný nezáujem o bežných ľudí, plné ústa populizmu, no predovšetkým veľká starostlivosť o mecenášov a podporovateľov. Áno, dámy a páni, toto je pravdivá tvár SMER-u. Tí poslanci, ktorí tu nie sú, resp. vy traja, ktorí ste tu za SMER možno ani nemáte predstavu, čo vaši ministri pripravujú vo vláde, len tu poslušne a regulárne stláčate tlačidlá. Vedzte, že to nie je len o tom. To je o spoluzodpovednosti za všetko, čo váš premiér a vaši ministri predkladajú. Takto si občania Slovenska vrátane vašich voličov istoty nepredstavovali. Uverili rečiam o istotách, veď sám Robert Fico vyhlásil, že vy ste majstri populizmu, majstri populizmu. Ak schválite tento zákon, tak je na svete ďalšia istota. Hovorí sa tomu rana istoty, že ľudia sa budú finančným a ekonomickým skupinám pravidelne skladať zo svojich daní na obrovský balík dotácií, z daní, ktoré ste im zvýšili, z odvodov, ktoré ste im zvýšili, z poplatkov, ktoré ste im zvýšili. Ľudia už pociťujú a, žiaľ, veľmi pocítia tie istoty a bude to boľavé. Lebo po tejto vláde a po opatreniach, ktoré postupne vstupujú do života na Slovensku bude hospodársky úpadok, rekordná nezamestnanosť a zdražovanie. Ak bude zákon, dámy a páni, v nezmenenej podobe schválený, obrátime sa na prezidenta republiky a zvážime aj ďalšie kroky. Ďakujem pekne. (Potlesk.)